8. augustist ülemaailmselt müüki läinud Eesti arvutimäng “Circle Empires” teenis oma rahalised arenduskulud 15-kordselt tagasi juba enne müügi algust, teatavad mängu valmimise eest vastutavad mänguarendusettevõtted Luminous, Playtest Games & Marketing ja Interactive Fate.
Edu taga seisab kokkulepe Hollandis asuva mängukirjastajaga Iceberg Interactive, kelle hittide seas leiduvad ka mängud “Endless Space” ja “Killing Floor”. Täpsemaid rahalisi detaile asja kohta ei jagata, kuid tulu teeniti litsentsilepinguga.
“Circle Empires” on peresõbraliku sisuga fantasy-stiilis strateegiamäng, mille arendaja Luminous töötas selle kallal Tartus kolm aastat. Mängu tasuta beetaversiooni laeti alla üle 170 000 korra ja sellest tehtud fännivideotel on YouTube’is kokku üle 4 miljoni vaatamise.